๑
๓

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่  สน.  ๑๔/๒๕๔๔
เรื่อง  คุณสมบัติของผู้ดูแลผลประโยชน์ของกองทุนรวม
(ฉบับประมวล)

อาศัยอำนาจตามความในมาตรา  ๑๒๑  แห่งพระราชบัญญัติหลักทรัพย์และตลาดหลักทรัพย์
พ.ศ.  ๒๕๓๕  สำนักงานคณะกรรมการกำกับหลักทรัพย์และตลาดหลักทรัพย์ออกข้อกำหนดไว้ดังต่อไปนี้
ข้อ
๑
ให้ยกเลิก
(๑)
ประกาศสำนักงานคณะกรรมการกำกับหลักทรัพย์และตลาดหลักทรัพย์  เรื่อง  คุณสมบัติของผู้ดูแลผลประโยชน์ของกองทุนรวม  ลงวันที่  ๑๘  พฤษภาคม  พ.ศ.  ๒๕๓๕  

(๒)
ประกาศสำนักงานคณะกรรมการกำกับหลักทรัพย์และตลาดหลักทรัพย์  ที่  สก.  ๑๑/๒๕๓๗  เรื่อง  คุณสมบัติของผู้ดูแลผลประโยชน์ของกองทุนรวม  (ฉบับที่  ๒)  ลงวันที่  ๒๐  กันยายน  พ.ศ.  ๒๕๓๗  
(๓)
ประกาศสำนักงานคณะกรรมการกำกับหลักทรัพย์และตลาดหลักทรัพย์  ที่  สน.  ๔๕/๒๕๔๑เรื่อง  คุณสมบัติของผู้ดูแลผลประโยชน์ของกองทุนรวม  (ฉบับที่  ๓)  ลงวันที่  ๔  พฤศจิกายน  พ.ศ.  ๒๕๔๑  
ข้อ
๒
ในประกาศนี้
“ผู้ดูแลผลประโยชน์”  หมายความว่า  ผู้ดูแลผลประโยชน์ของกองทุนรวม
“กองทุนรวม”  หมายความว่า  กองทุนรวมประเภทรับซื้อคืนหน่วยลงทุนและกองทุนรวมประเภทไม่รับซื้อคืนหน่วยลงทุน
“บริษัทจัดการ”  หมายความว่า  บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม
“ผู้ที่เกี่ยวข้อง”  หมายความว่า  
(๑)
ห้างหุ้นส่วนสามัญที่ผู้ดูแลผลประโยชน์  กรรมการ  ผู้จัดการ  หรือบุคคลผู้มีอำนาจในการจัดการซึ่งเป็นผู้รับผิดชอบในสายงานที่เกี่ยวกับการเป็นผู้ดูแลผลประโยชน์เป็นหุ้นส่วน
(๒)
ห้างหุ้นส่วนจำกัดที่ผู้ดูแลผลประโยชน์  กรรมการ  ผู้จัดการ  หรือบุคคลผู้มีอำนาจในการจัดการซึ่งเป็นผู้รับผิดชอบในสายงานที่เกี่ยวกับการเป็นผู้ดูแลผลประโยชน์เป็นหุ้นส่วนจำพวกไม่จำกัดความรับผิดหรือเป็นหุ้นส่วนจำพวกจำกัดความรับผิดที่มีหุ้นรวมกันเกินร้อยละสิบของหุ้นทั้งหมดของห้างหุ้นส่วนจำกัด
(๓)
บริษัทจำกัดหรือบริษัทมหาชนจำกัดที่ผู้ดูแลผลประโยชน์  กรรมการ  ผู้จัดการ  หรือบุคคล
ผู้มีอำนาจในการจัดการซึ่งเป็นผู้รับผิดชอบในสายงานที่เกี่ยวกับการเป็นผู้ดูแลผลประโยชน์หรือห้างหุ้นส่วนตาม  (๑)  หรือ  (๒)  ถือหุ้นรวมกันเกินร้อยละสิบของจำนวนหุ้นที่จำหน่ายได้แล้วทั้งหมดของบริษัทนั้น
(๔)
บริษัทจำกัดหรือบริษัทมหาชนจำกัดที่ผู้ดูแลผลประโยชน์  กรรมการ  ผู้จัดการ  หรือบุคคล
ผู้มีอำนาจในการจัดการซึ่งเป็นผู้รับผิดชอบในสายงานที่เกี่ยวกับการเป็นผู้ดูแลผลประโยชน์หรือห้างหุ้นส่วนตาม  (๑)  หรือ  (๒)  หรือบริษัทตาม  (๓)  ถือหุ้นรวมกันเกินร้อยละสามสิบของจำนวนหุ้นที่จำหน่ายได้แล้วทั้งหมดของบริษัทนั้น
(๕)
นิติบุคคลที่ผู้ดูแลผลประโยชน์  กรรมการ  ผู้จัดการ  หรือบุคคลผู้มีอำนาจในการจัดการซึ่งเป็นผู้รับผิดชอบในสายงานที่เกี่ยวกับการเป็นผู้ดูแลผลประโยชน์สามารถมีอำนาจในการจัดการในฐานะเป็นผู้แทนของนิติบุคคลนั้น
“สำนักงาน”  หมายความว่า  สำนักงานคณะกรรมการกำกับหลักทรัพย์และตลาดหลักทรัพย์
ข้อ
๓๑
ผู้ดูแลผลประโยชน์ต้องเป็นธนาคารพาณิชย์หรือบริษัทเงินทุนตามกฎหมายว่าด้วยธุรกิจสถาบันการเงิน  บริษัทหลักทรัพย์ตามกฎหมายว่าด้วยหลักทรัพย์และตลาดหลักทรัพย์  บริษัทประกันชีวิตตามกฎหมายว่าด้วยประกันชีวิต  ผู้ประกอบธุรกิจสินทรัพย์ดิจิทัลตามกฎหมายว่าด้วยการประกอบธุรกิจสินทรัพย์ดิจิทัล  หรือสถาบันการเงินที่มีกฎหมายเฉพาะจัดตั้งขึ้น  ที่มีคุณสมบัติดังต่อไปนี้
(๑)
เป็นบุคคลที่มีคุณสมบัติครบถ้วนและได้รับการขึ้นทะเบียนรายชื่อผู้มีคุณสมบัติในการเป็นผู้ดูแลผลประโยชน์ตามที่สำนักงานประกาศกำหนด
(๒)
ไม่เป็นผู้ถือหุ้นในบริษัทจัดการที่รับผิดชอบดำเนินการกองทุนรวมที่ตนเป็นผู้ดูแลผลประโยชน์เกินร้อยละห้าของจำนวนหุ้นที่จำหน่ายได้แล้วทั้งหมดของบริษัทจัดการ  โดยนับรวมหุ้นที่ถือโดยผู้ที่เกี่ยวข้องของผู้ดูแลผลประโยชน์ด้วย
(๓)
ไม่มีผู้ถือหุ้นเป็นบุคคลเดียวกันถือหุ้นตั้งแต่ร้อยละสิบของจำนวนหุ้นที่จำหน่ายได้แล้วทั้งหมด  ทั้งในผู้ดูแลผลประโยชน์และในบริษัทจัดการที่รับผิดชอบดำเนินการกองทุนรวมที่ตนเป็นผู้ดูแลผลประโยชน์  เว้นแต่ผู้ถือหุ้นรายนั้นเป็นกระทรวงการคลัง
(๔)
ไม่มีกรรมการ  ผู้จัดการ  หรือบุคคลที่ได้รับมอบหมายจากคณะกรรมการของผู้ดูแลผลประโยชน์ให้เป็นผู้ดูแลรับผิดชอบสูงสุดในการบริหารงานของผู้ดูแลผลประโยชน์  เป็นกรรมการ  ผู้จัดการ  หรือบุคคลผู้มีอำนาจในการจัดการของบริษัทจัดการที่รับผิดชอบดำเนินการกองทุนรวมที่ตนเป็นผู้ดูแลผลประโยชน์
(๕)
ไม่มีความเกี่ยวข้องในการจัดการกองทุนรวมในลักษณะที่อาจทำให้ขาดความเป็นอิสระ
ในการทำหน้าที่เป็นผู้ดูแลผลประโยชน์
ข้อ
๔
ให้ผู้ที่ปฏิบัติหน้าที่เป็นผู้ดูแลผลประโยชน์อยู่ในวันก่อนวันที่ประกาศนี้มีผลใช้บังคับ  ปฏิบัติหน้าที่ต่อไปได้อีกไม่เกินหกเดือนนับตั้งแต่วันที่ประกาศนี้มีผลใช้บังคับ
ข้อ
๕
ประกาศนี้ให้ใช้บังคับตั้งแต่วันที่  ๑  เมษายน  พ.ศ.  ๒๕๔๔  เป็นต้นไป
ประกาศ  ณ  วันที่  ๑๙  มีนาคม  พ.ศ.  ๒๕๔๔  

(นายประสาร  ไตรรัตน์วรกุล)

เลขาธิการ

สำนักงานคณะกรรมการกำกับหลักทรัพย์และตลาดหลักทรัพย์
๑  แก้ไขเพิ่มเติมโดยประกาศสำนักงานคณะกรรมการกำกับหลักทรัพย์และตลาดหลักทรัพย์  ที่  สน.  ๑๙/๒๕๖๙  เรื่อง  คุณสมบัติของผู้ดูแลผลประโยชน์ของกองทุนรวม  (ฉบับที่  ๒)  ลงวันที่  ๖  ตุลาคม  พ.ศ.  ๒๕๖๙  (มีผลใช้บังคับเมื่อวันที่  ๑๖  ตุลาคม  พ.ศ.  ๒๕๖๙)





